เอ็กซิมฯให้กู้เอสเอ็มอีชายแดน
เอ็กซิมแบงก์บุกปล่อยกู้จังหวัดชายแดน-เขตเศรษฐกิจพิเศษ รองรับการค้าเพิ่มจากเออีซี
28 พ.ค. 2558

เอ็กซิมแบงก์บุกปล่อยกู้จังหวัดชายแดน-เขตเศรษฐกิจพิเศษ รองรับการค้าเพิ่มจากเออีซี
นายสุธนัย ประเสริฐสรรพ์ รักษาการกรรมการผู้จัดการ ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ เปิดเผยว่า ธนาคารมีโครงการสินเชื่อเอสเอ็มอีส่งออกสบายใจช่วยเหลือผู้ประกอบการเอสเอ็มอี ที่ผลิตเพื่อส่งออกไปขายในประเทศเพื่อนบ้านในกลุ่มลุ่มแม่น้ำโขง (CLMV)
โครงการสินเชื่อนี้เน้นปล่อยกู้ส่งออกรายใหม่ คิดดอกเบี้ยพิเศษให้กู้ได้ 3 เท่าของหลักประกัน สินเชื่อเอสเอ็มอีค้าชายแดนเป็นโครงการ 2 ปี เน้นให้กู้เป็นทุนหมุน เวียนระยะสั้น 
สำหรับผู้ประกอบการค้าชายแดนในกลุ่มประเทศ CLMV และเวียดนาม ที่มาขอกู้จะได้รับเงื่อนไขผ่อนปรนไม่ต้องใช้แอลซี แต่จะใช้วิธีการส่งเจ้าหน้าที่ไปตรวจเยี่ยมกิจการให้กู้ได้สูงสุด 10 ล้านบาท สินเชื่อเอสเอ็มอีขยายฐานให้กู้สูงสุด 30 ล้านบาท/ราย ผ่อนนานสูงสุด 7 ปี ให้กู้ได้ทั้งผู้ประกอบการที่มีฐานผลิตในไทยและต้องการขยายฐานการผลิตไปยังต่างประเทศ
นายสุธนัย กล่าวว่า สินเชื่อเพื่อลงทุนในเขตเศรษฐกิจพิเศษเน้นปล่อยกู้ให้ผู้ประกอบการที่ต้องการย้ายฐานการผลิตไปในเขตเศรษฐกิจพิเศษ นิคมอุตสาหกรรมชายแดน ศูนย์กระจายสินค้าเป็นเงินกู้ระยะยาว 15 ปี ปลอดชำระคืนเงินต้น 2 ปีแรก และสินเชื่อเพิ่มพลังผู้ซื้อผู้ขาย ปล่อยกู้ให้ผู้ที่สั่งซื้อสินค้าในต่างประเทศที่มีคำสั่งซื้อสินค้าจากผู้ประกอบการคนไทย โดยตั้งเป้าปล่อยสินเชื่อในโครงการนี้รวม 4,600 ล้านบาท
ทั้งนี้ เพื่อเป็นการสนับสนุนผู้ประกอบการไทยให้ขยายฐานการผลิตเข้าไปในประเทศเพื่อนบ้าน หรือเขตจังหวัดชายแดนของไทย ซึ่งรัฐบาลกำลังผลักดันการจัดตั้งเขตเศรษฐกิจพิเศษเพื่ออำนวยความสะดวกด้านแรงงานและสาธารณูปโภคพื้นฐาน รองรับกำลังซื้อที่เพิ่มสูงขึ้นอย่างก้าวกระโดดของประเทศเพื่อนบ้าน เห็นได้จากยอดการค้าชายแดนของไทยกับประเทศเพื่อนบ้านในปี 2557 มีมูลค่าถึง 9.9 แสนล้านบาท หากคิดเฉพาะการส่งออกผ่านด่านชายแดนมีมูลค่า 5.9 แสนล้านบาท หรือประมาณ 8% ของมูลค่าส่งออกรวมของไทย ถือว่ามียอดใกล้เคียงมูลค่าการส่งออกของไทยไปตลาดหลัก เช่น สหรัฐ สหภาพยุโรป และญี่ปุ่นมากขึ้น